IGNALINOS RAJONO SAVIVALDYBĖS TARYBA

SPRENDIMAS

DĖL DALYVAVIMO STEIGIANT VIEŠĄJĄ ĮSTAIGĄ IGNALINOS SVEIKATINIMO PARKĄ

2016 m. gruodžio 2 d. Nr. T-162

Ignalina

Vadovaudamasi Lietuvos Respublikos vietos savivaldos įstatymo 6 straipsnio 18 ir 38 punktais, 16 straipsnio 2 dalies 21 punktu, Lietuvos Respublikos viešųjų įstaigų įstatymo 4 straipsnio 1, 2, 3, 4 dalimis, 5 ir 6 straipsniais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 1 punktu, 2 dalimi, 23 straipsniu, Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 2.2 papunkčiu, Lietuvos Respublikos ūkio ministro 2013 m. gruodžio 20 d. įsakymu Nr. 4-1099 „Dėl viešosios įstaigos pavyzdinių steigimo akto, steigimo sutarties formų, pavyzdinių įstatų ir jų pildymo rekomendacijų patvirtinimo“, Ignalinos rajono savivaldybės 2016–2018 metų strateginio veiklos plano, patvirtinto Ignalinos rajono savivaldybės tarybos 2015 m. gruodžio 17 d. sprendimu Nr. T-163 „Dėl Ignalinos rajono savivaldybės 2016–2018 metų strateginio veiklos plano patvirtinimo“ (2016 m. lapkričio 24 d. sprendimo Nr. T-153 redakcija), Kultūros ir turizmo, sporto, jaunimo ir bendruomenių veiklos aktyvinimo programos suvestinės priedo 1 lentelės „Ignalinos rajono savivaldybės kultūros ir turizmo, sporto, jaunimo ir bendruomenių veiklos aktyvinimo programos Nr. 3 tikslų, uždavinių, priemonių ir maksimalių asignavimų ir produkto vertinimo kriterijų suvestinė“ 1.3.3 priemonę, atsižvelgdama į Ignalinos rajono savivaldybės administracijos direktoriaus 2016 m. gruodžio 2 d. įsakymą Nr. VT-141 „Dėl Ignalinos rajono savivaldybės administracijos direktoriaus 2016 m. gruodžio 1 d. įsakymo Nr. VT-140 „Dėl Ignalinos rajono savivaldybės administracijos direktoriaus 2016 m. lapkričio 25 d. įsakymo Nr. VT-136 „Dėl pasiūlymo investuoti savivaldybės turtą pateikimo“ pakeitimo“ pakeitimo, UAB „Sveikatinimo sprendimai“ 2016 m. lapkričio 11 d. raštą Nr. SS-161111-1 „Dėl dalyvavimo steigiant viešąją įstaigą Ignalinos sveikatinimo parką“ ir į UAB „Sveikatinimo sprendimai“ 2016 m. lapkričio 30 d. raštą Nr. SR161130-1 „Dėl dalyvavimo steigiant viešąją įstaigą Ignalinos sveikatinimo parką“, Ignalinos rajono savivaldybės taryba nusprendžia:

1. Dalyvauti steigiant viešąją įstaigą Ignalinos sveikatinimo parką.

2. Pritarti pridedamiems:

2.1. Viešosios įstaigos Ignalinos sveikatinimo parko steigimo sutarčiai;

2.2. Viešosios įstaigos Ignalinos sveikatinimo parko įstatams.

3. Investuoti Ignalinos rajono savivaldybei nuosavybės teise priklausantį finansinį turtą – 100,00 (vieną šimtą) eurų – vykdant steigimo sutartyje prisiimtus steigėjo turtinius įsipareigojimus.

4. Įgalioti Ignalinos rajono savivaldybės merą pasirašyti viešosios įstaigos Ignalinos sveikatinimo parko steigimo sutartį ir įstatus.

5. Pavesti Ignalinos rajono savivaldybės administracijos direktoriui įgyvendinti savivaldybės, kaip viešosios įstaigos Ignalinos sveikatinimo parko dalininkės, teises ir pareigas.

Savivaldybės meras	Henrikas Šiaudinis

PRITARTA

Ignalinos rajono savivaldybės tarybos

2016 m. gruodžio 2 d. sprendimu Nr. T-162

VIEŠOSIOS ĮSTAIGOS IGNALINOS SVEIKATINIMO PARKO STEIGIMO SUTARTIS

2016 m. gruodžio d. Nr.

Ignalina

I SKYRIUS

STEIGĖJAI

1. Steigėjai:

1.1.	uždaroji akcinė bendrovė „Sveikatinimo sprendimai“, įm. k. 223928960, esanti Jasinskio g. 12, Vilniuje, direktorius Vytautas Ūselis, asmens duomenys neskelbtini, gyv. Fizikų g. 12-58, Vilniuje, ir

1.2. Ignalinos rajono savivaldybė, juridinio asmens kodas 111106123, adresas: Laisvės a. 70, Ignalina, įgaliotas asmuo – Ignalinos rajono savivaldybės meras Henrikas Šiaudinis,

toliau kiekvienas atskirai vadinamas – Steigėju, o kartu – Steigėjais, vadovaudamiesi Lietuvos Respublikos civiliniu kodeksu, Lietuvos Respublikos viešųjų įstaigų įstatymu (toliau – Viešųjų įstaigų įstatymas) ir kitais Lietuvos Respublikos teisės aktais, steigia ribotos civilinės atsakomybės viešąjį juridinį asmenį – viešąją įstaigą (toliau – Įstaiga) ir sudaro šią Įstaigos steigimo sutartį (toliau – Sutartis).

II SKYRIUS

STEIGIAMOS ĮSTAIGOS PAVADINIMAS IR BUVEINĖ

2. Įstaigos pavadinimas – Viešoji įstaiga Ignalinos sveikatinimo parkas.

3. Įstaigos buveinė – Turistų g. 30, Ignalina, Lietuvos Respublika.

III SKYRIUS

STEIGIAMOS ĮSTAIGOS ATSTOVAS, JO TEISĖS IR ĮGALIOJIMAI

4. Steigiamai Įstaigai atstovauja Vytautas Ūselis, asmens duomenys neskelbtini, gyv. Fizikų g. 12-58, Vilniuje.

5. Atstovas turi teisę sudaryti visus sandorius steigiamos Įstaigos vardu ir dėl jos interesų, nurodydamas, kad sandoris sudaromas steigiamos Įstaigos vardu ir dėl jos interesų. Pagal šiuos sandorius Įstaigai prievolių atsiranda tuomet, kai juos po Įstaigos įregistravimo patvirtina Įstaigos vadovas.

6. Atstovas įgaliojamas parengti Įstaigos įstatus ir pateikti juos Steigėjams.

7. Atstovas per 7 dienas nuo Įstaigos įregistravimo Juridinių asmenų registre perduoda Įstaigos vadovui dokumentus, sudarytus steigiamos Įstaigos vardu ir dėl jos interesų, ir su Įstaigos steigimu susijusius dokumentus.

IV SKYRIUS

ĮSTAIGOS VEIKLOS TIKSLAI IR SRITYS

8. Įstaigos tikslai – tenkinti viešuosius interesus vykdant šią visuomenei naudingą veiklą:

8.1. gerinti Lietuvos gyventojų sveikatą, mažinti gyventojų sergamumą ir mirtingumą;

8.2. teikti kokybiškas sveikatinimo paslaugas Įstaigos klientams, tenkinti jų kultūrines ir dvasines reikmes.

9. Įstaigos veiklos sritys (veiklos rūšys pagal Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 įsakymu Nr. DĮ-226 patvirtintą Ekonominės veiklos rūšių klasifikatorių):

9.1. Viešbučių ir panašių laikinų buveinių veikla – 55.1.

9.2. Poilsiautojų ir kita trumpalaikio apgyvendinimo veikla – 55.2.

9.3. Poilsinių transporto priemonių, priekabų aikštelių ir stovyklaviečių veikla – 55.3.

9.4. Kita apgyvendinimo veikla – 55.9.

9.5. Restoranų ir pagaminto valgio teikimo veikla – 56.1.

9.6. Pagaminto valgio tiekimas renginiams ir kitų maitinimo paslaugų veikla – 56.2.

9.7. Gydytojų specialistų veikla – 86.22.

9.8. Kita žmonių sveikatos priežiūros veikla – 86.9.

9.9. Nesusijusio su apgyvendinimu socialinio darbo su pagyvenusiais ir neįgaliais asmenimis veikla – 88.1.

9.10. Kita, nesusijusi su apgyvendinimu, socialinio darbo veikla – 88.9.

V SKYRIUS

STEIGĖJŲ TURTINIAI IR NETURTINIAI ĮSIPAREIGOJIMAI, JŲ VYKDYMO TVARKA IR TERMINAI

10. Steigėjų turtiniai įsipareigojimai:

10.1. Steigėja uždaroji akcinė bendrovė „Sveikatinimo sprendimai“ (įm. k. 223928960, adresas: Jasinskio g. 2, Vilnius, direktorius Vytautas Ūselis) per 30 dienų nuo Įstaigos įregistravimo Juridinių asmenų registre įsipareigoja perduoti Įstaigai įnašą – 100 (vieną šimtą) eurų – ir perveda į Įstaigos sąskaitą.

10.2. Ignalinos rajono savivaldybė (juridinio asmens kodas 111106123, adresas: Laisvės a. 70, Ignalina, įgaliotas asmuo – Ignalinos rajono savivaldybės meras Henrikas Šiaudinis) per 30 dienų nuo Įstaigos įregistravimo Juridinių asmenų registre įsipareigoja perduoti Įstaigai įnašą – 100 (vieną šimtą) eurų, kuriuos pagal Ignalinos rajono savivaldybės tarybos 2016 m. gruodžio 2 d. sprendimą Nr. T-162 Ignalinos rajono savivaldybės administracija perveda į Įstaigos sąskaitą.

11. Steigėjai perduoda Įstaigai įnašus Įstaigos įstatų nustatyta tvarka.

VI SKYRIUS

ĮSTAIGOS VADOVAS

12. Įstaigos steigiamasis susirinkimas nešaukiamas. Įstaigos vadovą skiria visuotinis dalininkų susirinkimas.

13. Įstaigos vadovas pradeda eiti pareigas nuo Įstaigos įregistravimo Juridinių asmenų registre dienos.

14. Darbo sutartį su Įstaigos vadovu Įstaigos vardu sudaro visuotinio dalininkų susirinkimo įgaliotas asmuo.

VII SKYRIUS

ĮSTAIGOS STEIGIMO IŠLAIDŲ KOMPENSAVIMO TVARKA

15. Įstaigos steigimo metu steigimo išlaidas apmoka Įstaigos vadovas. Atlyginimas Įstaigos vadovui už Įstaigos steigimą nemokamas.

16. Ne vėliau kaip per 30 dienų nuo Įstaigos įregistravimo Juridinių asmenų registre Įstaiga kompensuoja visas Įstaigos vadovo patirtas steigimo išlaidas pagal steigimo išlaidas patvirtinančius dokumentus.

VIII SKYRIUS

GINČŲ TARP STEIGĖJŲ SPRENDIMO TVARKA

17. Bet koks ginčas, kylantis iš Sutarties ar su ja susijęs, turi būti sprendžiamas tarpusavio derybomis.

18. Nepavykus ginčų išspręsti derybomis, jie sprendžiami Lietuvos Respublikos įstatymų nustatyta tvarka.

IX SKYRIUS

BAIGIAMOSIOS NUOSTATOS

19. Sutartis įsigalioja nuo jos sudarymo dienos. Sutartis laikoma sudaryta, kai ją pasirašo visi Steigėjai ar jų įgalioti asmenys.

20. Ši sutartis sudaryta 2 (dviem) vienodą juridinę galią turinčiais egzemplioriais.

X SKYRIUS

STEIGĖJŲ PARAŠAI

Steigėja Uždaroji akcinė bendrovė „Sveikatinimo sprendimai“ ____________ (parašas) Direktorius Vytautas Ūselis	Steigėja Ignalinos rajono savivaldybė ____________ (parašas) Savivaldybės meras Henrikas Šiaudinis

PRITARTA

Ignalinos rajono savivaldybės tarybos

2016 m. gruodžio 2 d. sprendimu

Nr. T-162

VIEŠOSIOS ĮSTAIGOS IGNALINOS SVEIKATINIMO PARKO ĮSTATAI

I SKYRIUS

BENDROSIOS NUOSTATOS

1. Viešoji įstaiga Ignalinos sveikatinimo parkas (toliau – Įstaiga) yra pelno nesiekiantis ribotos civilinės atsakomybės viešasis juridinis asmuo ir savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos viešųjų įstaigų įstatymu, Lietuvos Respublikos Vyriausybės nutarimais, šiais įstatais, steigėjo sprendimais ir kitais teisės aktais.

2. Įstaigos teisinė forma – viešoji įstaiga.

3. Įstaigos veiklos laikotarpis – neribotas.

4. Įstaigos finansiniai metai sutampa su kalendoriniais metais.

5. Įstaiga turi teisę gauti paramą ir teikti paramą ir labdarą.

II SKYRIUS

ĮSTAIGOS VEIKLOS TIKSLAI , VEIKLOS SRITYS IR RŪŠYS

6. Įstaigos tikslai:

6.1. Gerinti Lietuvos gyventojų sveikatą, mažinti gyventojų sergamumą ir mirtingumą.

6.2. Teikti kokybiškas sveikatinimo paslaugas Įstaigos klientams, tenkinti jų kultūrines ir dvasines reikmes.

7. Įstaigos veiklos sritys (veiklos rūšys pagal Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 įsakymu Nr. DĮ-226 patvirtintą Ekonominės veiklos rūšių klasifikatorių):

7.1. Viešbučių ir panašių laikinų buveinių veikla – 55.1.

7.2. Poilsiautojų ir kita trumpalaikio apgyvendinimo veikla – 55.2.

7.3. Poilsinių transporto priemonių, priekabų aikštelių ir stovyklaviečių veikla – 55.3.

7.4. Kita apgyvendinimo veikla – 55.9.

7.5. Restoranų ir pagaminto valgio teikimo veikla – 56.1.

7.6. Pagaminto valgio tiekimas renginiams ir kitų maitinimo paslaugų veikla – 56.2.

7.7. Gydytojų specialistų veikla – 86.22.

7.8. Kita žmonių sveikatos priežiūros veikla – 86.9.

7.9. Nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla – 88.1.

7.10. Kita, nesusijusi su apgyvendinimu, socialinio darbo veikla – 88.9.

III SKYRIUS

ASMENS TAPIMO NAUJU DALININKU TVARKA

8. Asmuo gali tapti nauju dalininku, būti priimtas dalininku arba įgyti (paveldėti, nusipirkti ar kitais būdais įgyti) dalininko teises.

9. Asmuo priimamas dalininku tokia tvarka:

9.1. Pageidaujantis tapti dalininku asmuo pateikia Įstaigos vadovui prašymą juo tapti; asmens prašyme turi būti nurodyti jo duomenys (fizinio asmens vardas, pavardė, asmens kodas, gyvenamoji vieta arba adresas korespondencijai; juridinio asmens pavadinimas, teisinė forma, kodas, buveinė, atstovo vardas, pavardė), išreikštas pritarimas Įstaigos veiklos tikslams ir nurodytas asmens numatomas įnašas į dalininkų kapitalą, šio įnašo dydis (kai numatomas įnašas – pinigai) ar vertė (kai numatomas įnašas – materialusis ar nematerialusis turtas) (eurais) ir įnašo perdavimo Įstaigai terminas.

9.2. Asmuo dalininku priimamas visuotinio dalininkų susirinkimo sprendimu.

9.3. Visuotiniam dalininkų susirinkimui priėmus sprendimą priimti dalininką, pageidavęs dalininku tapti asmuo juo tampa, perdavęs Įstaigai savo prašyme nurodytą įnašą.

10. Dalininko teises įgijęs asmuo dalininku tampa tokia tvarka:

10.1. Apie tai, kad įgijo dalininko teises, raštu praneša Įstaigos vadovui ir kartu pateikia jam dalininko teisių įgijimą liudijantį dokumentą ar jo išrašą; pranešime turi būti nurodyta: dalininkas, kurio turėtas dalininko teises asmuo įgijo (fizinio asmens vardas, pavardė, asmens kodas; juridinio asmens pavadinimas); asmuo, įgijęs dalininko teises (fizinio asmens vardas, pavardė, asmens kodas, gyvenamosios vietos adresas ar adresas korespondencijai; juridinio asmens pavadinimas, buveinė, kodas, atstovo vardas ir pavardė); dalininko teisių įgijimo data.

10.2. Dalininku tapusio asmens įnašo į dalininkų kapitalą vertė atitinka dalininko teises perleidusio dalininko turėtų įnašų vertę.

11. Pageidavusiam tapti dalininku asmeniui atlikus Įstatų 9.3 papunktyje nurodytus veiksmus ar dalininko teises įgijusiam asmeniui atlikus Įstatų 10.1 papunktyje nurodytus veiksmus, Įstaigos vadovas per 2 darbo dienas įrašo naują dalininką ir jo įnašo vertę į Įstaigos dokumentus, atsižvelgdamas atitinkamai į Įstatų 9.3 papunkčio nuostatas ar 10.1 papunktyje nurodytuose dokumentuose nurodytą dalininko teisių įgijimo datą ir 10.2 papunkčio nuostatas.

12. Atlikus Įstatų 11 punkte nurodytus veiksmus, naujam dalininkui išduodamas jo įnašų vertę patvirtinantis dokumentas.

IV SKYRIUS

DALININKO TEISIŲ PARDAVIMO KITIEMS ASMENIMS TVARKA

13. Apie ketinimą parduoti dalininko teises dalininkas turi raštu pranešti Įstaigos vadovui (kartu nurodyti dalininko teisių pardavimo kainą).

14. Įstaigos vadovas per 5 dienas nuo dalininko pranešimo gavimo dienos apie tai Įstatų 21 punkte nurodytu būdu informuoja kitus Įstaigos dalininkus (kartu nurodo dalininką, kuris parduoda dalininko teises, ir dalininko teisių pardavimo kainą) ir Įstatų nustatyta tvarka šaukia visuotinį dalininkų susirinkimą sprendimui dėl Įstaigos dalininko, kuris pirktų parduodamas dalininko teises, priimti.

15. Visuotiniame dalininkų susirinkime paaiškėjus, kad už nustatytą kainą dalininko teisių neperka nė vienas Įstaigos dalininkas, dalininko teises ketinantis parduoti dalininkas gali jas parduoti kitam asmeniui.

16. Jeigu Įstaigos dalininkas yra vienas asmuo, dalininko teisės parduodamos šio dalininko pasirinktam fiziniam ar juridiniam asmeniui, neatliekant Įstatų 13–15 punktuose nurodytų veiksmų.

V SKYRIUS

DALININKŲ ĮNAŠŲ PERDAVIMO ĮSTAIGAI TVARKA

17. Dalininkų įnašai Įstaigai perduodami tokia tvarka:

17.1. Pinigai įnešami į Įstaigos sąskaitą.

17.2. Materialusis ir nematerialusis turtas Įstaigai perduodamas surašant turto perdavimo aktą; aktą pasirašo turtą perduodantis asmuo (steigėjas, dalininkas, dalininku tapti pageidaujantis asmuo) ir Įstaigos vadovas; kartu su perduodamu turtu Įstaigai pateikiama ir šio turto vertinimo ataskaita, kuri turi būti sudaryta ne vėliau kaip prieš 6 mėnesius iki turto perdavimo Įstaigai; turto vertinimas atliekamas perduodamo turto savininko lėšomis.

VI SKYRIUS

ĮSTAIGOS ORGANAI

18. Įstaigos organai – visuotinis dalininkų susirinkimas ir vienasmenis valdymo organas – Įstaigos vadovas.

19. Visuotinio dalininkų susirinkimo kompetencija, taip pat Įstaigos vadovo skyrimo ir atšaukimo tvarka ir jo kompetencija nesiskiria nuo nurodytųjų Viešųjų įstaigų įstatyme.

20. Visuotinį dalininkų susirinkimą šaukia Įstaigos vadovas.

21. Apie šaukiamą visuotinį dalininkų susirinkimą Įstaigos vadovas ne vėliau kaip prieš 14 dienų iki susirinkimo dienos praneša kiekvienam dalininkui elektroninio ryšio priemonėmis.

22. Visuotinis dalininkų susirinkimas gali būti šaukiamas nesilaikant Įstatų 21 punkte nurodyto termino, jei su tuo raštiškai sutinka visi dalininkai.

23. Visuotiniame dalininkų susirinkime kiekvienas dalininkas turi vieną balsą.

24. Visuotinio dalininkų susirinkimo sprendimai priimami paprasta dalyvaujančių susirinkime dalininkų balsų dauguma, išskyrus šiuos sprendimus, kurie priimami ne mažiau kaip 2/3 visų susirinkime dalyvaujančių dalininkų balsų:

24.1. sprendimą dėl Įstaigos reorganizavimo ir reorganizavimo sąlygų tvirtinimo;

24.2. sprendimą pertvarkyti Įstaigą;

24.3. sprendimą likviduoti Įstaigą ar atšaukti jos likvidavimą.

25. Jeigu Įstaigos dalininkas yra vienas asmuo, jis vadinamas Įstaigos savininku ir jo raštiški sprendimai prilyginami visuotinio dalininkų susirinkimo sprendimams.

VII SKYRIUS

FILIALŲ IR ATSTOVYBIŲ STEIGIMO IR JŲ VEIKLOS NUTRAUKIMO TVARKA

26. Sprendimus steigti Įstaigos filialus ir atstovybes, nutraukti jų veiklą priima, taip pat filialų ir atstovybių nuostatus tvirtina Įstaigos vadovas.

VIII SKYRIUS

DOKUMENTŲ IR KITOS INFORMACIJOS APIE ĮSTAIGOS VEIKLĄ PATEIKIMO DALININKAMS TVARKA

27. Dalininko raštišku reikalavimu ne vėliau kaip per 7 dienas nuo reikalavimo gavimo dienos Įstaigos dokumentai jam pateikiami susipažinti Įstaigos darbo valandomis jos buveinėje ar kitoje Įstaigos vadovo nurodytoje vietoje, kurioje dokumentai yra saugomi. Šių dokumentų kopijos dalininkui gali būti siunčiamos registruotu laišku adresu, kurį dalininkas nurodęs Įstaigai, arba įteikiamos pasirašytinai ar elektroninio ryšio priemonėmis.

28. Įstaigos dokumentai, jų kopijos ar kita informacija dalininkams pateikiama neatlygintinai.

IX SKYRIUS

VIEŠŲ PRANEŠIMŲ IR SKELBIMŲ PASKELBIMO TVARKA

29. Kai Įstaigos skelbimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.

30. Kiti Įstaigos pranešimai dalininkams ir kitiems asmenims siunčiami registruotu laišku arba įteikiami pasirašytinai ar elektroninio ryšio priemonėmis. Kai pranešimai dalininkui siunčiami registruotu laišku, jie siunčiami adresu, kurį dalininkas nurodęs Įstaigai. Skubūs pranešimai gali būti perduoti elektroninio ryšio priemonėmis, originalai tą pačią dieną išsiunčiami adresatui registruotu laišku ar įteikiami pasirašytinai.

31. Už pranešimų išsiuntimą laiku ar jų įteikimą pasirašytinai atsako Įstaigos vadovas.

X SKYRIUS

INFORMACIJOS APIE ĮSTAIGOS VEIKLĄ PATEIKIMO VISUOMENEI TVARKA

32. Įstaigos veiklos ataskaita ne vėliau kaip per 5 darbo dienas nuo eilinio visuotinio dalininkų susirinkimo turi būti pateikta Juridinių asmenų registrui ir paskelbta Įstaigos interneto svetainėje, jeigu Įstaiga ją turi.

33. Kita informacija, kuri pateikiama visuomenei ir kurią nustato visuotinis dalininkų susirinkimas, skelbiama Įstaigos interneto svetainėje, jeigu Įstaiga ją turi.

34. Tretiesiems asmenims turi būti sudarytos sąlygos su Įstaigos veiklos ataskaita ir kita visuomenei pateikiama informacija susipažinti Įstaigos buveinėje Įstaigos darbo valandomis.

XI SKYRIUS

ĮSTATŲ KEITIMO TVARKA

35. Įstatų keitimo tvarka nesiskiria nuo nurodytosios Viešųjų įstaigų įstatyme.

Įstatai pasirašyti	20	m.	d.	.
(vieta)
(Steigėjas (įgaliotas asmuo)) (parašas) (vardas, pavardė)	(parašas)	(vardas, pavardė)
(Steigėjas (įgaliotas asmuo))	(parašas)	(vardas, pavardė)